Hallitus valmistelee esityksiä eri työryhmissä tiedustelulakien muuttamisesta.

Valtiojohto on jo pitkään puhunut tarpeesta uudistaa tiedustelulakeja.

Parhaillaan eri työryhmät pohtivat tiedustelulakien rukkaamista. Sisäministeriö valmistelee siviilitiedustelulakien ja puolustusministeriö sorvaa sotilastiedustelulakien uudistamista.

Puolustusvoimat ja Suojelupoliisi ovat saamassa lisää valtuuksia ja oikeuksia tiedusteluunsa. Lisävaltuuksia halutaan, jotta viranomaisilla olisi paremmat mahdollisuudet puuttua terrorismiin ja saada paremmin tietoja Suomeen ja Suomen ulko- ja turvallisuuspolitiikkaan kohdistuvista uhista.

Sisäministeri Paula Risikko (kok) vaatii, että tiedustelulait uudistetaan vielä tällä vaalikaudella.

– Meidän pitäisi saada etukäteen tietoa. Tällä hetkellä meillä on mahdollisuus tiedustella ja saada tietoa, jos on kysymys rikoksesta tai sen suunnittelusta. Mutta meidän pitäisi saada tietoa paljon, paljon aikaisemmin.

– Monissa muissa Euroopan maissa tämä lainsäädäntö jo on, me olemme aika takakenossa. Nyt sitä onneksi tehdään työryhmissä ja parlamentaarinen työryhmä työstää tätä. Olen ehdottomasti sitä mieltä, että tämä pitää tällä hallituskauden aikana tulla, Risikko sanoi.

Tiedustelulakien rukkaamisessa joudutaan muuttamaan myös perustuslakia, joten tiedustelulakien uudistaminen tällä vaalikaudella vaatisi eduskunnassa 5/6 enemmistöä.

– Kyllä minä olen vedonnut kansanedustajiin, että nyt on se momentum. Nyt on saatava tämä eteenpäin. Herätän tätä vastustaville kysymyksen, että miksi hän vastustaa ja tietääkö hän ihan oikeasti mistä on kysymys, Risikko kyseli.

” Olen vedonnut kansanedustajiin, että nyt on se momentum.

Tiedustelulakien muuttamista vastustavat ovat pelänneet, että viranomaiset saavat liki rajattomat oikeudet kuunnella ja seurata kansalaisten sähköposteja ja puheluita. Niin sanottuihin pakkokeinoihin vaadittaisiin kuitenkin tiedusteluviranomaisilta edelleen tuomioistuimen lupa.

Ministeri Risikko vakuuttaa, että tiedusteluviranomaisten toimintaa valvotaan myös jatkossa ja kenen tahansa puheluita ja viestejä ei aleta seurata.

– Olen luottavaisin mielin siitä, että meidän työryhmä on ottanut vakavasti tämän huolen. He miettivät sellaista ratkaisua, miten varmistetaan valvonta, että ei käy niin, että tarvitsisi tällaista pelätä, Risikko totesi.